DA pleit vir beter polisiediens ná nog ŉ plaasmoord in NoordwesArgieffoto: Lorraine Claasen Die Demokratiese Alliansie (DA) het met leedwese van nog ŉ plaasaanval verneem waarin ŉ bejaarde vrou vermoor en hul huiswerker na bewering ontvoer is. Maroela Media het vroeër berig Gesina Bruwer (69) van ŉ plaas naby Vorstershoop is Vrydag tydens die plaasaanval in die kop geskiet. Teen laatmiddag was hul huishulp van die afgelope 35 jaar nog soek en is vermoedelik ontvoer. Dit blyk asof die aanvallers na Botswana gevlug het. Die aanvallers het vermoedelik die plaashuis dopgehou en gewag het tot die oorledene se man, Pierre (70) die huis verlaat alvorens hulle toegeslaan het. Carin Visser, provinsiale voorsitter van die DA in Noordwes, het gesê die veiligheid van produsente, werkers en gemeenskappe in landelike gebiede is vir te lank deur die ANC geïgnoreer. “Die DA het op verskeie geleenthede gevra vir die beveiliging van ons landelike areas deur die herinstelling van landelike veiligheidseenhede. “Die DA het ook ŉ sterk veldtog om die regering se aandag te vestig op die veiligheid van ons landsgrense. Tydens ŉ onlangse besoek aan die Ramatlabama-grenspos was ons geskok oor die gebrek aan veiligheid en kontrole. Ons het tereg opgemerk dat jy dwelms met ŉ kruiwa deur die grenspos sal kan smokkel,” het Visser bygevoeg. Volgens haar leef inwoners in landelike areas in vrees, terwyl ANC-hooggeplaastes maandeliks miljoene spandeer aan hul persoonlike beveiliging. “Elke inwoner van hierdie land het die reg tot veiligheid, maar die polisiediens en die regering het die stryd teen misdaad verloor.” Suid-Afrika benodig ŉ opgeleide polisiediens met genoeg hulpbronne, genoeg mannekrag en genoeg kennis om misdaad te beveg en ondersoek. “Die DA sal alles doen wat ons kan om te verseker spesialis-ondersoekeenhede heringestel word en dat daar genoeg sigbare polisiëring is ten einde die wetteloosheid in SA hok te slaan. Ons gebede is met die familie, vriende en landbougemeenskap wat deur hierdie tragedie geraak is.”